ישיבת מליאה, כנסת 23, פרוטוקול מספר 69, 2020-08-18 00:00

יריב לוין: חברות וחברי הכנסת, היום יום שלישי, כ"ח באב התש"ף, 18 באוגוסט 2020, אני פותח את הישיבה.

יריב לוין: הודעה למזכירת הכנסת.

יריב לוין: בבקשה.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונחה היום על שולחן הכנסת – לקריאה ראשונה, מטעם הממשלה: הצעת חוק ההוצאה לפועל (הקפאת הגבלת רישיונות נהיגה) (הוראת שעה – נגיף הקורונה החדש), התש"ף

ירדנה מלר-הורוביץ: –2020.

ירדנה מלר-הורוביץ: עוד הונחו על שולחן הכנסת מסקנות ועדת העבודה, הרווחה והבריאות בעקבות דיון מהיר בהצעתן של חברות הכנסת טלי פלוסקוב וסונדוס סאלח בנושא:

ירדנה מלר-הורוביץ: תנאי העסקתם של עובדי הסיעוד.

ירדנה מלר-הורוביץ: כמו כן הונחו מסקנות ועדת החוץ והביטחון בעקבות דיון מהיר בהצעתו של חבר הכנסת עופר כסיף בנושא:

ירדנה מלר-הורוביץ: תוכנית להקמת אזור תעשייה על מערכת אקולוגית ייחודית בגדה המערבית.

ירדנה מלר-הורוביץ: תודה.

יריב לוין: תודה רבה.

יריב לוין: אנחנו עוברים לנאומים בני דקה.

יריב לוין: ראשון הדוברים, חבר הכנסת מיקי לוי – איננו; חבר הכנסת אוסאמה סעדי – לא נמצא.

יריב לוין: חבר הכנסת אריאל קלנר, בבקשה.

אריאל קלנר: אדוני היושב-ראש, מציאות שאליה נחשפתי בסיור שערכתי יחד עם תנועת אם תרצו בצפון בנימין: הטרדות אישיות, צילומים מטרידים, שיח משמיץ והעלאת פוסטים פוגעניים, תוך שימוש בשמותיהם הפרטיים של חיילים בזמן פעילות מבצעית.

אריאל קלנר: זאת המציאות של חיילינו בכמה מוקדים ביהודה ושומרון ובבקעת הירדן – פעילים קיצוניים ממומנים בידי מדינות זרות, משבשים ומפריעים ללוחמי צה"ל במהלך פעילות מבצעית בנקודות רגישות בשטח.

אריאל קלנר: אותם גורמים דואגים להתסיס את השטח ולסכסך בין תושבי המקום היהודים והערבים במטרה להגביר את העוינות בין הצדדים.

אריאל קלנר: הם מייצרים פרובוקציות בצורה שיטתית ומלאכותית במטרה לקדם דה-לגיטימציה של ישראל בארץ וגם מול קהלים בחו"ל.

אריאל קלנר: עלינו להפנים כי מדובר במערכה מתוכננת של גורמי קיצון אשר פוגעים יום-יום בחיילי צה"ל ובתושבים יהודים ואף שאינם יהודים.

אריאל קלנר: אסור לנו לתת לזה להימשך.

אריאל קלנר: תודה רבה.

יריב לוין: תודה רבה.

יריב לוין: חבר הכנסת אנטאנס שחאדה – איננו; חבר הכנסת מתן כהנא – איננו.

יריב לוין: חבר הכנסת עודד פורר, בבקשה.

עודד פורר: תודה, אדוני היושב-ראש.

עודד פורר: חבריי חברי הכנסת, אתמול, כשהצגתי כאן את הצעת האי-אמון של סיעת ישראל ביתנו, אז הזכרתי – אם תזכור, אדוני היושב-ראש, שר האוצר ישב כאן, ודיברנו על נושא הצהרונים.

עודד פורר: אני רוצה לברך קודם כול על שהרים את הכפפה ותיקן את המעוות ואמר שיתוקצבו הצהרונים להורים, אבל אני חושב שצורת ההתנהלות הזאת היא בדיוק הרעה החולה שאיתה אי-אפשר לנצח משבר בסדר גודל הזה.

עודד פורר: אי-אפשר כל יום להתחיל ולתקן ולתקן ולעשות.

עודד פורר: צריך תוכנית כוללת, מסודרת, ברורה, שכולם עומדים מאחוריה, גם ברמה הבריאותית וגם ברמה הכלכלית.

עודד פורר: אז מצד אחד אני מברך, כי כשמתקנים את מה שמקולקל צריך לברך.

עודד פורר: מהצד השני, צריך לתקן את כל התמונה הכוללת, ולא כל פעם להביא את המצב למשבר ואז כאילו לפתור את המשבר.

עודד פורר: תודה.

יריב לוין: תודה רבה.

יריב לוין: חבר הכנסת אחמד טיבי – איננו; חבר הכנסת יאיר גולן – איננו; חבר הכנסת ניצן הורוביץ – איננו; חבר הכנסת ינון אזולאי – איננו; חבר הכנסת יבגני סובה – איננו; חברת הכנסת עאידה תומא סלימאן – איננה; חבר הכנסת אלי אבידר – גם הוא לא נמצא.

יריב לוין: חבר הכנסת בועז טופורובסקי, בבקשה.

יריב לוין: היום אין הגבלת זמן.

בועז טופורובסקי: מה, באמת?

בועז טופורובסקי: וקיצרתי את זה, עשיתי מהר.

יריב לוין: אז היום אתה יכול בנחת, באמת אתה יכול בנחת.

יריב לוין: זה הכול שאלה של ביקוש.

בועז טופורובסקי: הבנתי.

בועז טופורובסקי: טוב, אדוני היושב-ראש, תודה רבה שהיום אתה לא תעצור אותי, כי אומנם אין 12 הרוגים כמו בשבוע שעבר, אבל יש תשעה הרוגים בדרכים בשבוע החולף, ולצערי גם הפעם דקה לא תספיק לקרוא את הפרטים של כולם.

בועז טופורובסקי: ב-11 באוגוסט נהרג גבר בן 81 מטירת הכרמל בתאונה בין שני כלי רכב בכביש 4 סמוך לחיפה.

בועז טופורובסקי: עוד באותו היום הולכת רגל בת 50 נהרגה לאחר שנפגעה מרכב בכביש 4 סמוך לאשקלון.

בועז טופורובסקי: ב-12 באוגוסט נהרג הולך רגל, גבר בן 55, לאחר שנפגע מאופנוע בדרך משה דיין בתל אביב בעת שחצה את הכביש.

בועז טופורובסקי: ב-13 באוגוסט נהרג רוכב אופניים חשמליים בן 22 בשכונת אל-חרדוב בירושלים.

בועז טופורובסקי: הרוכב איבד שליטה בירידה חדה ולמרות שהיה עם קסדה נהרג כתוצאה מפגיעה בפח אשפה.

בועז טופורובסקי: עוד באותו היום נהרג רוכב אופנוע, גבר בן 30, בתאונה עם אופניים חשמליים ברחוב טשרניחובסקי בכפר סבא.

בועז טופורובסקי: בהמשך היום הנורא נקבע בבית החולים מותו של נהג רכב, גבר בן 20, לאחר שאיבד שליטה והתהפך עם רכבו בתאריך 31 ביולי.

בועז טופורובסקי: ב-14 באוגוסט נהרגה ג'וליה נמיראת, בת שנה בלבד, לאחר שרכב שנמלט מהמשטרה סטה מנתיבו ופגע ברכב שבו שהתה סמוך לשעב.

בועז טופורובסקי: ב-15 באוגוסט נהרג אופנוען נוסף, בן 35, לאחר שאיבד שליטה בכביש 899 שבצפון; הרוכב הוא האופנוען ה-46 שנהרג מתחילת השנה – עלייה של 39% בהשוואה לתקופה המקבילה ב-2019.

בועז טופורובסקי: זה פשוט מטורף.

בועז טופורובסקי: ההרוג האחרון היה באותו יום: הולך רגל בן 25 נהרג לאחר שרכב פרטי פגע בו בכביש 557 שבשרון.

בועז טופורובסקי: תשעה הרוגים – הרוגים ומשפחות שהמציאות שלהם לא תיראה אותו דבר.

בועז טופורובסקי: תודה.

יריב לוין: תודה.

יריב לוין: חברת הכנסת תמר זנדברג – לא נמצאת; חבר הכנסת אוריאל בוסו – אף הוא לא נמצא; חבר הכנסת ווליד טאהא – לא נמצא; חבר הכנסת סעיד אלחרומי – איננו; חבר הכנסת ג'אבר עסאקלה – איננו; חבר הכנסת אלכס קושניר – גם הוא לא נמצא; חבר הכנסת יעקב טסלר – לא נמצא.

יריב לוין: חבר הכנסת אליהו ברוכי, בבקשה.

אליהו ברוכי: כבוד היושב-ראש, זמן אלול – כך נקראת תקופת הלימודים הקצרה והמשמעותית בישיבות, 40 יום רצופים מראש חודש אלול ועד מוצאי יום הכיפורים.

אליהו ברוכי: על פי מתווה הקפסולות, בשבועיים הראשונים תלמידי הישיבות מבודדים בכיתות ובחדרים כדי למנוע הדבקה.

אליהו ברוכי: רק אחרי שבועיים הם מתאחדים ללימוד משותף בבית המדרש.

אליהו ברוכי: השנה אלפי בני ישיבות החלו את זמן אלול כבר בתחילת השבוע, בעיצומה של חופשת בין הזמנים הקצרה, הכול כדי לצמצם ככל הניתן את הפגיעה באווירה המיוחדת של בית המדרש בזמן אלול.

אליהו ברוכי: אני מבקש לנצל את הבמה הזאת כדי לברך אותם ואת משפחותיהם התומכות על מסירותם לתורה.

אליהו ברוכי: המסירות שלכם מחזקת את אהבת התורה גם אצלנו, אצל אלה שנשארו בחוץ.

אליהו ברוכי: אומרים חז"ל: "בשעה שאמרו ישראל: נעשה ונשמע, אמר הקדוש ברוך הוא: בזכות התורה ולומדיה יינצל העולם".

אליהו ברוכי: תודה לכם.

אליהו ברוכי: גאווה להיות פה בשבילכם.

אליהו ברוכי: בזכותכם העולם מתקיים.

אליהו ברוכי: תודה רבה.

יריב לוין: תודה.

יריב לוין: חבר הכנסת אופיר סופר – איננו; חבר הכנסת עופר כסיף – אף הוא לא נמצא; חבר הכנסת סמי אבו שחאדה – לא נמצא; חבר הכנסת חמד עמאר – איננו; חבר הכנסת יוסף ג'בארין – איננו; חבר הכנסת יואב סגלוביץ' – גם הוא איננו; חבר הכנסת איימן עודה – איננו.

יריב לוין: חבר הכנסת מנסור עבאס, מעוניין?

יריב לוין: בבקשה.

מנסור עבאס: אדוני היושב-ראש, חבריי חברי הכנסת, מזה תקופה אני עוקב אחרי הנושא של תוכניות למיגור הפשיעה והטיפול במצב הזה בחברה הערבית בפרט, אבל גם בחברה בכלל.

מנסור עבאס: היום היה לנו דיון בנושא הזה על פשיעה בקרב בני הנוער.

מנסור עבאס: אבל ההערה שלי היא מתחום אחר לגמרי: למדתי שחסר גוף שיתאם בין המשרדים השונים ויתכלל את העבודה שנופלת בחלקם של כמה משרדים.

מנסור עבאס: למשל, למשרד החינוך יש תוכניות, למשרד העבודה והרווחה יש תוכניות וגם למשרד לחיזוק קהילתי יש תוכניות.

מנסור עבאס: היום גיליתי, למשל, שלמשרד הבינוי והשיכון יש תוכניות שנוגעות לבני הנוער בתחום הפשיעה והאלימות על ידי פרויקט שקוראים לו שיקום שכונות.

מנסור עבאס: אז לדעתי חסר בממשלה גוף – יכול להיות שהיה אמור להיות במשרד ראש הממשלה – שיתכלל לא רק את הנושא הזה; לכל עבודת המשרדים שיש צריך לעשות אינטגרציה בין התחומים השונים.

מנסור עבאס: צריך שיהיה גוף ממשלתי שיעשה את התיאום הזה, ובלי לקבל כל מיני תוכניות על אותה בעיה או על אותו נושא.

מנסור עבאס: זאת מסקנה שרציתי לשתף, ואולי היא תשפר את תפקודה של הממשלה.

יריב לוין: תודה.

יריב לוין: חברת הכנסת יוליה מלינובסקי.

יוליה מלינובסקי: תודה רבה, אדוני היושב-ראש.

יוליה מלינובסקי: חבריי חברי הכנסת, אני רוצה לדבר – אין לי מיקרופון לדבר.

יריב לוין: הסתדר.

קריאות: – – –

יוליה מלינובסקי: אני לא כועסת, אני פשוט מדברת בקול רם.

יוליה מלינובסקי: חבריי חברי הכנסת, אדוני היושב-ראש, אני רוצה לדבר על עולם התרבות.

יוליה מלינובסקי: היום קיימנו בוועדת הקורונה דיון, עוד דיון על מה שקורה בעולם התרבות.

יוליה מלינובסקי: עולם התרבות זה לא רק בית ליסין או הבימה או קונסרבטוריון, זה גם היכל התרבות בקריית שמונה או בחולון או בבאר שבע.

יוליה מלינובסקי: העולם הזה מושבת ובלי אופק, וזה בעצם הכי גרוע לכל בן אדם ולכל מפעל או לכל מוסד כזה או אחר.

יוליה מלינובסקי: ממשלת ישראל מסרבת בתוקף אפילו לדון על פתיחה.

יוליה מלינובסקי: היום הצלחנו להוציא מנציגי משרד הבריאות שכן, יש דיבור על פתיחת העולם הזה ב-1 בספטמבר, אבל לא הצלחנו להוציא ולהבין מה המתווה, ואני נורא חוששת שנגיע ל-1 בספטמבר ויהיה – סליחה, אופס, אנחנו לא מוכנים, המתווה לא מתאים או שהאנשים או התעשייה בכלל לא מבינים על מה מדובר.

יוליה מלינובסקי: אני פונה מפה, מכנסת ישראל, לכל השרים הרלוונטיים, התרבות והבריאות, ובעיקר לראש הממשלה: תפרסמו מתווה, תגידו לאנשים, תסבירו מה הכללים, איך הם יכולים לעבוד כך שב-1 בספטמבר אנחנו נגיע למצב שעולם התרבות פתוח.

יוליה מלינובסקי: זה לא רק מקומות עבודה, זה גם נשמה של עם.

יוליה מלינובסקי: אתה יודע – וזה כבר בלי שום קשר לשום דבר – פתאום נחשפתי לזה שב-1943 במוסקבה, כאשר היו מלחמות שם בסטלינגרד, במוסקבה צילמו סרט דוקומנטרי על עולם הבלט.

יוליה מלינובסקי: זאת אומרת שצריכים גם לדעת להתנהל במלחמות – קורונה או מלחמה אחרת – ולשמור על הנשמה.

יוליה מלינובסקי: תודה רבה.

יריב לוין: תודה רבה.

יריב לוין: חברת הכנסת שרן השכל – איננה; חבר הכנסת יצחק פינדרוס – איננו; חבר הכנסת עידן רול – איננו; חברת הכנסת טלי פלוסקוב – אף היא לא נמצאת.

יריב לוין: חבר הכנסת יוראי להב הרצנו, בבקשה.

יוראי להב-הרצנו: אדוני היושב-ראש, כנסת נכבדה, אנחנו בעיצומו של אסון כלכלי.

יוראי להב-הרצנו: אסון.

יוראי להב-הרצנו: בני הדור שלי עומדים בפני חורבן, לא פחות.

יוראי להב-הרצנו: מתווה החל"ת שאימצה הממשלה הוא אסון – משלמים לאנשים שישבו בבית במקום לתמרץ אותם לחזור לשוק העבודה, למקומות העבודה שלהם.

יוראי להב-הרצנו: התחושה שלי היא, אדוני היושב-ראש, שבמקום לאמץ מדיניות מסודרת יש שליפות על גבי שליפות על גבי שליפות.

יוראי להב-הרצנו: אנחנו חוזים לנגד עינינו בניהול ברמה הנמוכה ביותר, כישלון של ממש.

יוראי להב-הרצנו: יש מיליון ישראלים מובטלים; מתחילת השנה נסגרו 30,000 עסקים; עד סוף השנה צפויים להיסגר 90,000 עסקים.

יוראי להב-הרצנו: יש כאן 21.5% אבטלה – בגרמניה יש פחות מ-4%, באיחוד האירופי קצת יותר מ-6.5%.

יוראי להב-הרצנו: הקורונה, אגב, היא אותה קורונה.

יוראי להב-הרצנו: אני רוצה לשאול מפה, אולי את הממשלה: למה המדינה מעודדת אבטלה?

יוראי להב-הרצנו: למה היא לא בוחנת ומיישמת את המודל הגרמני, שמעודד תעסוקה גמישה, רלוונטית לעידן שבו אנחנו נמצאים?

יוראי להב-הרצנו: ואולי עצה שהיא גם שאלה: אולי במקום לריב ביניכם לבין עצמכם בתוך הקואליציה הזאת, אולי שווה שתעשו משהו, משהו כדי למנוע את קריסת הכלכלה הישראלית ושל כולנו איתה?

יוראי להב-הרצנו: תודה רבה.

יריב לוין: תודה.

יריב לוין: חבר הכנסת מיכאל מלכיאלי – איננו; חבר הכנסת בצלאל סמוטריץ' – איננו; חבר הכנסת אליהו חסיד – אף הוא לא נמצא.

יריב לוין: חברת הכנסת אורלי פרומן, בבקשה.

אורלי פרומן: אדוני היושב-ראש, חבריי חברי הכנסת, בעוד פרשת ההתעללות בפעוטות במעון ברמלה מרחפת מעל ראשינו התגלתה היום פרשייה דומה נוספת בעיר אחרת בארץ.

אורלי פרומן: רבותיי, קשה לראות את התיעוד של המצלמות, איך ילדים נזרקים על מזרנים, ראשיהם נחבטים בכל מיני חפצים; התעללות של חסרי צלם אנוש.

אורלי פרומן: איך אפשר כך להתעלל בפעוטות חמודים, מתוקים, שכל מה שבא לך לעשות זה רק לחבק אותם ולנשק אותם?

אורלי פרומן: משהו לא תקין.

אורלי פרומן: אני קוראת שוב לממשלת ישראל: אתם חייבים לקחת אחריות תחת משרד החינוך ביחידה מיוחדת שתקום לגיל הרך, מגיל לידה ואילך, עם פיקוח, עם אנשי מקצוע, עם תוכניות חינוכיות ועם בקרה מתמדת על מה שקורה בפעוטונים, במשפחתונים, במעונות, בגנים הפרטיים – בכל אותם מקומות שהם מוסדות חינוך שנמצאים בהם היקרים לנו מכול.

אורלי פרומן: תודה.

יריב לוין: תודה רבה.

יריב לוין: חברת הכנסת תהלה פרידמן, בבקשה.

תהלה פרידמן: אני תוצר אסיר תודה של שתי מהפכות – המהפכה הציונית והמהפכה הפמיניסטית.

תהלה פרידמן: הילדים שלי ושלנו לומדים הרבה, ובצדק, על ההיסטוריה של הציונות, של המהפכה הציונית.

תהלה פרידמן: האם הם לומדים משהו על ההיסטוריה של המהפכה הפמיניסטית?

תהלה פרידמן: היום בדיוק אנחנו מציינים 100 שנה לכינון זכות הצבעה לנשים בארצות הברית.

תהלה פרידמן: זה בעצם היום שבו העולם המערבי הכיר בהיותה של אישה סובייקט שראוי לזכויות פוליטיות.

תהלה פרידמן: אנחנו לא מציינות את היום הזה.

תהלה פרידמן: הסופרג'יסטיות שילמו בשלומן הפיזי והנפשי; הן הוכו והושפלו ונאסרו כדי שכולנו נתחיל לקבל בחזרה את מה שניטל מאיתנו במשך כל ההיסטוריה.

תהלה פרידמן: לא כתבנו את ההיסטוריה, והסיפור שלנו לא נכנס אפילו היום לתוכנית הלימודים, אבל הגיע הזמן שנחגוג את יום העצמאות של נשים.

תהלה פרידמן: 18 באוגוסט שמח לכולם, ותודה לניצן כספי שילוני, שהפוסט שלה היה השראה לנאומון הזה.

יריב לוין: תודה רבה.

יריב לוין: חבר הכנסת אופיר כץ – איננו; חבר הכנסת רם בן ברק – איננו.

יריב לוין: חברת הכנסת מיכל וונש, בבקשה.

מיכל וונש: תודה רבה, אדוני היושב-ראש.

מיכל וונש: חברותיי, חבריי חברי הכנסת, השבוע זעקו ברחבי ישראל שתי אזעקות: הראשונה – אזעקת צבע אדום חזקה שנועדה להתריע מפני טילים וקסאמים שמיורטים על כולנו מעזה; השנייה – אזעקת מוסר כפול, שקטה ומסוכנת לא פחות מאחותה הגדולה, גם אם רבים מאיתנו לא הצלחנו לשמוע אותה ולא נכנסנו בעטייה למקלטים.

מיכל וונש: אתם בטח שואלים מהי אזעקת מוסר כפול.

מיכל וונש: אזעקה שקטה כזאת מופעלת כאשר נמתחת שוב ושוב ביקורת על מדינת ישראל בטענות שהיא מפירה את הדין הבין-לאומי, בעוד הטוענים מתעלמים לחלוטין מהפרות בוטות של אותו דין בין-לאומי על ידי גורמי טרור, לרבות חמאס.

מיכל וונש: התעלמות מהפרות אלה מאפשרת לאותם גורמים בדיוק תמיכה מכוח אותו דין בין-לאומי המופר.

מיכל וונש: כך לדוגמה, מחד גיסא, ארגון טרור מחזיק את בנינו ומסתיר מידע על מצבם תוך הפרת הדין הבין-לאומי, ומאידך גיסא אותו ארגון טרור מפר שוב ושוב את הפסקת האש שעליה חתם לפני שש שנים תוך הפרת ריבונות מדינת ישראל, בניגוד לדין הבין-לאומי, וזוכה לתמיכה כספית.

מיכל וונש: שומעים את האזעקה?

מיכל וונש: הכרחי לחשוף את המוסר הכפול כדי שמדינת ישראל תוכל לקום מספסל הנאשמים.

מיכל וונש: תודה.

יריב לוין: תודה.

יריב לוין: חבר הכנסת עמית הלוי, בבקשה.

יריב לוין: הוא אחרון הדוברים הרשומים אצלי.

יריב לוין: גם אתה רוצה, אופיר?

יריב לוין: אתה רשום, אבל תורך כבר עבר.

אופיר כץ: – – –

יריב לוין: אז אני אחזיר אותך לרשימה.

יריב לוין: אין בעיה.

אופיר כץ: תודה.

עמית הלוי: אדוני היושב-ראש – – –

יריב לוין: חבר הכנסת אבידר, עד שיש הזדמנות שתקבל את המיקרופון לקריאות ביניים, אז אתה ככה מוותר.

יריב לוין: מה יהיה?

אלי אבידר: דקה – – –

יריב לוין: אין הנאה ככה.

יריב לוין: כן.

אלי אבידר: מה אפשר להגיד בדקה, אדוני – – –

קריאה: הוא לא צריך מיקרופון.

יריב לוין: בבקשה.

עמית הלוי: אם לאלי אבידר יהיה מה להגיד על זה, אשמח לשמוע.

יריב לוין: בבקשה.

עמית הלוי: אדוני היושב-ראש, חברותיי וחבריי לכנסת, אתמול, לא רחוק מכאן, היה ניסיון מתועב של רצח של אחד מלוחמינו בעיר העתיקה, במרכז ירושלים.

עמית הלוי: אני אומר את זה כאן קודם כול כדי לא לעבור על זה לסדר-היום – מין תופעה כזאת שיהודי במרכז ירושלים נרצח או כמעט נרצח ואנחנו ממשיכים הלאה.

עמית הלוי: כשאני הייתי ילד אלו היו הכותרות הראשיות בעיתון.

עמית הלוי: אני אומר את זה גם בגלל שהיה אירוע בתוך האירוע הזה.

עמית הלוי: האירוע הנוסף שאני מציין כאן הוא התגובה של הלוחמים שלנו.

עמית הלוי: דווקא זה שנפצע התעשת, יישר את הנשק וחיסל את הרוצח.

עמית הלוי: האחרים שהיו שם, כמו שנראה בסרטון – בלשון המעטה אני אומר – נסוגו וברחו.

עמית הלוי: זו תופעה שלא קורית בפעם הראשונה, והיא מעלה את השאלה מה קרה לנו, כלומר, מה קורה ללוחמים המצוינים שלנו שמגיעים לתגובה כזאת.

עמית הלוי: והתשובה שלי היא שאנחנו שכחנו מול מי אנחנו נלחמים והרגלנו את החיילים שלנו והתרגלנו לתודעה אזרחית כאילו החיילים הם מאבטחי קניון, במקום שבמצב שבו אנחנו נמצאים מאבטחי הקניון צריכים להיות כמו חיילים; כאילו הם איזה שומרי סדר או סלקטורים ולא לוחמים.

עמית הלוי: אנחנו מתמודדים מול אידיאולוגיה רצחנית, ובנסיבות שהלוחמים שלנו איבדו את התודעה – ממילא איבדו את האינסטינקטים.

עמית הלוי: ולכן אני קורא מכאן לידידי השר אמיר אוחנה לקחת את האירוע הזה ברצינות – זה קרה כמה פעמים – לעשות תחקיר רציני, לרענן את הנהלים, לרענן את התודעה, בעיקר, וממילא להחזיר את האינסטינקטים הטבעיים של לוחמים.

עמית הלוי: תודה.

יריב לוין: תודה.

יריב לוין: חבר הכנסת אופיר כץ, בבקשה.

אופיר כץ: אדוני היושב-ראש, חבריי חברי הכנסת, לפני שבוע בדיוק עמדתי פה ודיברתי על פרשת ההתעללות בגן ברמלה.

אופיר כץ: הצעת החוק שאני מנסה לקדם קובעת עונש מאסר מינימום בפועל, בלי עבודות שירות, בלי קנסות ובלי מאסר על תנאי, מה שקרה בהרבה מקרים בעבר – אותן מתעללות שבאמת התעללו, תקפו פעוטות וקיבלו עבודות שירות, קנסות.

אופיר כץ: עבר שבוע ואני עומד כאן שוב היום לאחר שנחשפה פרשת אלימות נוספת בפעוטון בחולון.

אופיר כץ: אנחנו מודעים למה שנחשף, אבל אנחנו צריכים להבין שיש גם מקומות שזה עדיין קורה בהם ואנחנו פשוט לא יודעים את זה.

אופיר כץ: אנחנו חייבים לפעול ולפעול מהר.

אופיר כץ: לצערי, אנחנו לא עושים את זה.

אופיר כץ: הצעת החוק שלי מונחת על השולחן, היא תעלה בוועדת השרים ביום ראשון, ואני קורא לשר המשפטים אבי ניסנקורן:

אופיר כץ: בוא נעשה לזה סוף, נשמור על הילדים שלנו.

אופיר כץ: תתמוך בהצעת החוק.

אופיר כץ: מי שתתעלל או תפגע בפעוט תשב בכלא, לא פחות מכך.

אופיר כץ: זו חובתנו.

אופיר כץ: תודה.

יריב לוין: תודה רבה.

יריב לוין: אם כן, חברות וחברי הכנסת, עד כאן נאומים בני דקה ועד כאן סדר-היום.

יריב לוין: תם סדר-היום.

יריב לוין: הישיבה הבאה תתקיים מחר, יום רביעי, כ"ט באב התש"ף, 19 באוגוסט 2020, בשעה 11:00 בצוהריים.

יריב לוין: ישיבה זו נעולה.